יוני המנחם

**יונתן (יוני) המנחם** (נולד ב-5 בספטמבר 1942) הוא צלם סטילס ישראלי עבור סרטי קולנוע וטלוויזיה.

## ביוגרפיה
יוני המנחם הוא בנו של עזרא המנחם, יליד העיר סקופיה שבמקדוניה (בעבר יוגוסלביה). אמו, תמר, היא ילידת העיר טרנוב שבפולין. אביו היה סופר וכתב בעיקר ספרים על ירושלים. אמו הייתה דוקטור לכימיה ועבדה באוניברסיטה העברית. היא ערכה את "האנציקלופדיה לחקלאות" ואת אחד הספרים הראשונים לבריאות המשפחה. להמנחם אח אחד הצעיר ממנו.

המנחם נולד וגדל בירושלים, למד בגימנסיה רחביה. בשנת 1952, בהיותו בן עשר, עבר עם הוריו לרמת גן, שם סיים בית ספר עממי ולמד שנה בתיכון, אחר-כך למד בפנימייה החקלאית במקוה ישראל. בתום שירותו הצבאי עבד בחברות ביטוח שונות.

המנחם נשוי מ-1973 לשוש, ולהם שני ילדים ושישה נכדים.

הם מתגוררים בגבעת שמואל.
שמאל|ממוזער|200px|יוני המנחם

## דרכו כצלם
במלחמת ששת הימים שירת במילואים בחיל ההנדסה. שם היה לו חבר שצילם להנאתו. המנחם התלהב מכך, ולבקשתו שלחו לו מצלמה מהבית, והוא החל לצלם. לאחר שהמלחמה הסתיימה, המנחם שב לעבוד בביטוח ובזמנו הפנוי צילם וגם הקים בביתו חדר חושך ובו פיתח תמונות. ב-1971 עזב את חברת הביטוח ופתח ביחד עם חבר חנות צילום בגבעתיים בשם "פוטו צבר". כעבור שנה סגרו את החנות.

דודו, שהיה ממנהלי הסינרמה והכיר את יורם גלובוס, שהיה מפיק ומפיץ סרטים, ערך היכרות בין השניים, וכך הגיע לצילומי הסטילס. הסרט הראשון שהמנחם צילם היה "הבית ברחוב שלוש" (1972) בבימויו של משה מזרחי. השחקנית הראשונה שצילם הייתה גילה אלמגור, ששיחקה בתפקיד הראשי בסרט יחד עם שייקה אופיר.

מטרת צילומי הסטילס שהמנחם צילם הייתה לסייע במכירת הסרט. באותם ימים היו בבתי הקולנוע חלונות ראווה ובהם תמונות מהסרטים השונים. המנחם נכח וצילם בכל ימי ההסרטה של כל אחד מהסרטים השונים, מארבע בבוקר ועד אחרי השקיעה. בראשית שנות האלפיים, עם חדירת מצלמות הווידאו שבעזרתן צילמו קדימונים לפרסום הסרטים, היה פחות צורך בצילומי סטילס ובסרטים האחרונים בהם צילם הוא נכח רק בכמה ימים נחוצים.

עד שנת 2012 צילם המנחם כמאה וחמישים סרטי קולנוע עלילתיים באורך מלא. בנוסף לכך צילם תוכניות וסדרות טלוויזיה. הוא עבד כמעט עם כל במאי הקולנוע הידועים בארץ, בהם משה מזרחי, ג'ורג' עובדיה, בועז דוידזון, אסי דיין, זאב רווח, יואל זילברג, שייקה אופיר, אבי נשר, מנחם גולן, יצחק (צפל) ישורון, עמוס גוטמן, אורי ברבש, אלי כהן, מיכל בת-אדם, יעקב (ינקול) גולדווסר, שבי גביזון, שמי זרחין, יוסף סידר, יוסף פיצ'חדזה, ערן ריקליס, עודד דוידוף, בני תורתי, חיים בוזגלו, דובר קוסאשווילי, דרור שאול, איתן ענר, דינה צבי-ריקליס ועוד. הוא אחד מצלמי הסטילס הבודדים לסרטים בארץ וצלם הסטילס שצילם את מספר הסרטים הרב ביותר בישראל.

הסרט "הכוכבים של שלומי" בבימויו של שמי זרחין (2003) היה הראשון אותו צילם במצלמה דיגיטלית.

הוא השתתף בהפקות זרות רבות שצולמו בארץ, בהן "סהרה" עם ברוק שילדס (1983); "השגריר" עם רוברט מיצ'ם ורוק הדסון, בבימויו של ג'יי לי תומפסון (1984) ו"רמבו 3" (1988) עם סילבסטר סטאלון. הוא צילם גם סרטים במדינות שונות בעולם, רובם בהפקת חברת קנון של יורם גלובוס ומנחם גולן. ביניהם: "מכרות המלך שלמה" עם ריצ'רד צ'מברלין ושרון סטון שצולם בזימבבואה ודרום אפריקה בבימויו של ג'יי לי תומפסון (1985); Hot Resort בבימויו של ג'ון רובינס באיים הקריביים; שני סרטים בסדרת "מבצע בעורף האויב" עם צ'אק נוריס שצולמו באיים הקריביים ובפיליפינים (1984, 1985); "מאהביה של מריה" עם נסטסיה קינסקי, רוברט מיצ'ם וג'ון סאבאג' שצולם בארצות הברית בבימויו של אנדריי קונצ'לבסקי (1984) - כל אלה עבור חברת קנון; ו"קשר האורניום" שצולם באיטליה והולנד, בבימויו של מנחם גולן (1978) ו"קפיטן אמריקה" שצולם על ידי 21th Century.

על המנחם צולם סרט תיעודי בן 95 דקות בשם "מבעד לעיניים – יוני המנחם", בבימויה של יעל קלופמן. הסרט סוקר ארבעים שנות קולנוע ישראלי דרך תמונות הסטילס שלו. בסרט התראיינו עשרות שחקנים, אנשי צוות, במאים ומפיקים (בהם משה אדרי, איתן אבן, מנחם גולן, משה מזרחי, בועז דוידזון, אסי דיין, ועוד), שחקנים ובעלי מקצוע שונים מתחום הקולנוע (כגון מעצבת התלבושות רונה דורון והצלם אמנון זלאייט). הסרט הוקרן באוקטובר 2012, בפסטיבל הסרטים הבינלאומי ה-28 בחיפה, בו קיבל המנחם פרס על מפעל חיים.

באוקטובר 2012 הציג תערוכה במסגרת פסטיבל הצילום הבינלאומי השני ביפו. בתערוכה הוצגו שבעים ושבעה צילומים מפורסמים שלו מתוך אלפים שמכיל ארכיונו. התערוכה הוצגה בשנית בפסטיבל הסרטים השני בנתיבות, שנקרא "משפחה בסרט", בדצמבר 2012. התערוכה נמצאת בשני המבואות לאולמות הקולנוע של סינמטק תל אביב כתערוכה קבועה.

בשנת 2015, בזמן צילומי הסרט ״ציפורי חול״ הודיע המנחם על סיום הקריירה הקולנועית שלו כצלם סטילס. הסצנה האחרונה אותה צילם הייתה עם השחקנית גילה אלמגור, אותה צילם גם בסצנה הראשונה יותר מ-40 שנה קודם לכן.





## תמונות שצילם במהלך צילומי סרטי קולנוע

קובץ:סילבסטר סטלונה.jpg|סילבסטר סטאלון בסרט "רמבו"
קובץ:Chuck Norris, The Delta Force 1986.jpg|צ'אק נוריס בסרט "מחץ הדלתא"
קובץ:גילה אלמגור.jpg|גילה אלמגור בסרט "הבית ברחוב שלוש"
קובץ:REVACH 044.jpg|זאב רווח בסרט "חגיגה בסנוקר"
קובץ:מתוך צ'רלי וחצי.jpg|משמאל לימין: יהודה ברקן, זאב רווח ומשה איש כסית, בסרט "צ'ארלי וחצי"
קובץ:מומו, בנצי ויודלה על אופנועים.jpg|מומו (יפתח קצור), בנצי (יהונתן סגל) ויודל'ה (צחי נוי) בסרט "אסקימו לימון"
קובץ:יוסף שילוח.jpg|יוסף שילוח בסרט "הבלש האמיץ שוורץ"
קובץ:Melanie Griffith and Shaike Ophir by Yoni Hamenachem.jpg|שייקה אופיר ומלאני גריפית' בסרט "הגן"
קובץ:ספיחס.jpg|משמאל לימין: יוסף שילוח, יהונתן סגל, צחי נוי ויפתח קצור בסרט "ספיחס"
קובץ:MATANA 004.jpg|ליאור אשכנזי ומוני מושונוב בסרט "מתנה משמיים"
קובץ:פיטר יוסטינוב וסר ג׳ון גילגוד בסרט מפגש עם המוות.jpg|פיטר יוסטינוב וסר ג'ון גילגוד בסרט "מפגש עם המוות"
קובץ:איה קורן ואושרי כהן - הכוכבים של שלומי.jpg|איה קורן ואושרי כהן בסרט "הכוכבים של שלומי"
קובץ:ספי ריבלין.jpg|משמאל לימין: ספי ריבלין ואריק לביא בסרט "השגעון הגדול"
קובץ:וונדטה.jpg|לי ואן-קליף והבמאי ג'אנפרנקו פרוליני בסרט "וונדטה"


## רשימת סרטי הקולנוע, וסדרות, תוכניות וסרטי הטלוויזיה

## קישורים חיצוניים

* 
* 
* 
* 
* 
* 
* 

קטגוריה:צלמים ישראלים
קטגוריה:בוגרי בית הספר החקלאי מקוה ישראל
קטגוריה:גבעת שמואל: אישים
קטגוריה:ישראלים שנולדו ב-1942